Legyőzte a listavezetőt a Honvéd
A listavezető Vasas FC 2-1-re kikapott a Budapest Honvéd otthonában a labdarúgó OTP Bank Liga szombati, 17. fordulójában.
Az angyalföldiek legutóbb szeptember 21-én veszítettek bajnoki meccset, viszont sorozatban negyedszer nem tudtak győzni.
OTP Bank Liga, 17. forduló:
Budapest Honvéd-Vasas FC 2-1 (0-0)
Bozsik-stadion, 2980 néző, v.: Iványi
gólszerzők: Nagy G. (81., öngól), Eppel (92.), illetve Pavlov (71.)
sárga lap: Lovric (32.), Holender (50.), illetve Remili (34.), Burmeister (62.), Pavlov (85.), Ristevski (90.)
Honvéd:
Gróf - Lovric, Bobál D. (Prosser, 73.), Kamber - Ikenne-King (Vasiljevic, 83.), Gazdag, Hidi, Koszta (Zsótér, 74.) - Holender, Eppel, Lanzafame
Vasas:
Nagy G. - Burmeister, Vaskó, Ristevski - Korcsmár - Berecz, Vida, Hangya - Murka (Kleisz, 87.), Pavlov, Remili (Czvitkovics, 88.)
A hazaiak fölénye jellemezte az első félidőt, több ígéretes helyzetet is kidolgoztak - jórészt az olasz Davide Lanzafame révén -, gól mégsem született. Az angyalföldiek leginkább a védekezéssel voltak elfoglalva, ziccerig nem jutottak.
A játék képe a folytatásban sem változott, ám az első valamirevaló angyalföldi helyzet - egy szabadrúgás után, Pavlov jóvoltából - gólt eredményezett. Bő tíz perc múlva a Honvéd egyenlíteni tudott, miután Prosser Dániel kapura ívelt szögletét Nagy Gergely a saját hálójába sodorta, majd az utolsó percben Eppel Márton szabadrúgása is utat talált a listavezető vendégek kapujába.
A mérkőzés után Marco Rossi, a Honvéd vezetőedzője és Eppel Márton, a győztes gól szerzője nyilatkozott az M4 Sportnak.
Budapest Honvéd OTP Bank Liga Főoldal Vasas FC